བོད་ལ་རྒྱ་ནག་གཞུང་གིས་བཙན་འཛུལ་མ་བྱས་སྔོན་དུ།བོད་གཞུང་དགའ་ལྡན་ཕོ་བྲང་ལ་ཞབས་ཕྱི་ཞུས་ཡོད་པ་དང།༡༩༢༧ལོར་ཁོང་དགུང་གྲངས་༡༤ཕེབས་པའི་སྐབས།རྩིས་ཁང་དུ་གཞུང་ཞབས་བྱས།དེ་རྗེས་༡༩༣༧ལོར་དགུང་གྲངས་༢༤ཕེབས་པའི་སྐབས།བཀའ་མགྲོན་དང༌།༡༩༤༡ལོར་དགུང་གྲངས་༢༨སྐབས་རྩིས་དཔོན་གནང་།དེ་རྗེས་༡༩༤༦ལོར་དགུང་གྲངས་༣༣སྐབས་བཀའ་བློན་གྱི་མཛད་འཁུར་བཞེས་ཏེ།བོད་ཀྱི་མདོ་སྨད་སྤྱི་ཁྱབ་གནང་བར་ཕེབས་ཡོད་པ་རེད།བོད་གཞུང་གིས་ལྷ་ཀླུ་ཚེ་དབང་རྡོ་རྗེ་མཆོག་བོད་ཤར་ཕྱོགས་ཆབ་མདོར་མདོ་སྨད་སྤྱི་ཁྱབ་ཏུ་བསྐོ་བཞག་གནང་ནས།རྒྱ་ནག་མི་དམངས་བཅིང་བགྲོལ་དམག་ཟེར་བས་བོད་ཤར་ཕྱོགས་བརྒྱུད་ནས་ཐོག་མར་བཙན་འཛུལ་མ་བྱས་བར་དུ་མདོ་སྤྱི་གནང་ཡོད་ཅིང།༡༩༥༥ལོར་བོད་གཞུང་གི་སྐུ་ཚབ་ཚོགས་པའི་ལྷན་དུ་པེ་ཅིང་དུ་ཕེབས་ཡོད་པ་རེད།༡༩༥༩ལོའི་བོད་མིའི་སྒེར་ལངས་སྐབས།རྒྱ་ནག་གུང་ཁྲན་ཏང་གིས་བོད་ལ་བཙན་འཛུལ་བྱེད་པར་ཁ་གཏད་གདོང་ལེན་གནང་བར་བརྟེན།རྒྱ་གཞུང་གིས་འཛིན་བཟུང་བྱས་ཏེ།འཐབ་འཛིངས་བཏང་བ་དང༌།གྲྭ་བཞི་བཙོན་ཁང་དུ་བཙོན་འཇུག་བྱས་པ།མཐར་སྤྱི་ཚོགས་ཐོག་གློད་བཀྲོལ་བཏང་ཡོད་ཀྱང་ཞྭ་མོ་ཡོད་པའི་གྲལ་རིམ་དུ་ངོས་འཛིན་བྱས་ཏེ།འཐབ་འཛིངས་བཏང་བ་དང་ལས་མེད་ཀྱི་ལས་ཀ་སྐུལ་དེད་བྱས་པ་སོགས་དཀའ་ངལ་ཆེན་པོ་བྱུང་ཡོད་པ་རེད།